*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*143. számú előterjesztés*

Bátaszék Város Önkormányzat Képviselő-testületének 2018. május 30-án

16,00 órakor megtartandó ülésére

*Petőfi Sándor Művelődési Ház felújításának jóváhagyása*

|  |
| --- |
| **Előterjesztő:** Dr. Bozsolik Róbert polgármester**Készítette:** Bozsolik Zoltán városüzemeltetési mb. irodavezető**Törvényességi ellenőrzést végezte**: Kondriczné dr. Varga Erzsébet  jegyző **Tárgyalja:**PG Bizottság: 2018. 05.29.KOIS Bizottság: 2018.05.28. |

 **Tisztelt Képviselő-testület!**

Az elmúlt évek, évtizedek során a művelődési ház épülete és annak helyiségei igen nagy kihasználtságúak. Több civil szervezet és egyesület veszi igénybe a tevékenységi körüknek megfelelő rendezvények megtartására.

Az épület alatt 65m2 alapterületű pince helyezkedik el. A pincében az épület fűtését biztosító kazán működik.

A földszinten található a 114 m2-es nézőtér 44m2-es színpaddal, valamint 56m2-es kiállító teremmel és további kiszolgáló helyiségekkel (stúdió, előcsarnok, vizesblokkok, öltöző). Az épületben található az 53 m2-es zöldterem, valamint az irodák és a további kiszolgáló helyiségek.

A helyiségek karbantartása folyamatos.

**A rendelkezésre álló tervdokumentáció tartalma:**

1. Már korábban is felmerült az az igény, miszerint tágasabb - több funkció ellátására képes épület együttest kellene kialakítani. 2009. évben Hodossy László (SOLART 3D Bt.) építész vezető tervező által megtervezésre került a művelődési ház átalakításának és bővítésének módja. A művelődési ház épületének egy része elbontásra, másik része átalakításra kerülne. Átépítés során próbaterem kerülne kialakításra, illetve új építésű kiszolgáló helyiségek készülnek. Az új építésű rendezvény terem 300 fő befogadására alkalmas. A Csanády-ház átépítésével, bővítésével kétszintes kialakítású városi könyvtár kerülne elhelyezésre. Az építési munkák becsült értéke 900 millió Forint. A városi könyvtár esetleges elhagyásával a kivitelezési munkák becsült értéke 520 millió Forint.
2. A meglévő épület átalakítása nagyobb látogató szám befogadására alkalmas nézőtér kialakításával, megfelelő méretű színpad kiépítésével. Az átalakítással érintett helyiségek: nézőtér, színpad, kiállító terem és további kiszolgáló helyiségek (stúdió, előcsarnok, vizesblokkok, öltöző), zöldterem. Ennek becsült megvalósítási költsége bruttó 257 millió Forint.

**Bátaszék Város Önkormányzatának finanszírozási lehetőségei:**

Az Önkormányzat az épület 2009. évben és 2016. évben megtervezett változatának kivitelezését saját forrásból nem tudja finanszírozni.

A jelenlegi pályázati felhívások áttekintése után megállapítható, hogy pályázati forrást sem lehet bevonni, mivel ilyen jellegű megvalósulás a pályázati felhívásban szereplő feltételeknek nem felel meg.

Saját forrás biztosítás mellett szükséges megvalósítani a meglévő épület részbeni átalakítását az igényekhez leginkább igazodó módon.

**Tervezési feladat meghatározása:**

A meglévő épület keleti oldalán lévő területek átalakítása szükséges. Közösségi tér funkciót kell kialakítani az üveges folyosó helyén, mely jelenti a meglévő fém és üveg folyosó elemek elbontását, a jelenlegi folyosó tér mintegy 1-1,5 m-rel történő szélesítését, új nyílászárók beépítését, fűtésének kialakítását.

Az átalakítással érintett helyiségek: folyosó, vizesblokkok.

Kivitelezés becsült bruttó összege:

Felújítás: 20 m2 x 190.000,-Ft= 3.800.000,-Ft

Új építés: 56 m2 x 317.000,-Ft= 17.752.000,-Ft

 **21.552.000,-Ft**

A tervdokumentáció elvárt tartalma:

Vázlatterv készítése költségbecsléssel. Engedélyezési és kiviteli tervdokumentáció készítése.

Mindezek alapján javasoljuk az alábbi határozati javaslat elfogadását.

***H a t á r o z a t i j a v a s l a t :***

**Petőfi Sándor Művelődési Ház felújításának jóváhagyásra**

Bátaszék Város Önkormányzatának Képviselő-testülete;

1. egyetért a Petőfi Sándor Művelődési Ház tervezési program szerinti átalakításával,
2. felkéri Bátaszék Közös Önkormányzati Hivatal Jegyzőjét, hogy a tervező kiválasztásának előkészítéséről gondoskodjon.

*Határidő: 2018. augusztus 31.*

*Felelős*: Kondriczné dr. Varga Erzsébet jegyző

*Határozatról értesül*:

 Bátaszéki KÖH városüz. iroda

Bátaszéki KÖH pénzügyi iroda

 irattár